DA Den Europæiske Unions Tidende L 188/5

KOMMISSIONENS GENNEMFØRELSESFORORDNING (EU) Nr. 649/2013

af 8. juli 2013

om fravigelse af forordning (EF) nr. 1122/2009 og forordning (EU) nr. 65/2011 for så vidt angår nedsættelse af støttebeløb på grund af forsinket indgivelse af enkeltansøgninger for bjerggræsgange i Østrig for 2013

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (1), særlig artikel 91,

under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (2), særlig artikel 142, litra c), og

ud fra følgende betragtninger:

(1) I artikel 23, stk. 1, i Kommissionens forordning (EF) nr. 1122/2009 af 30. november 2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin (3) er der fastsat bestemmelser om de nedsættelser, der skal anvendes i tilfælde af forsinket indgivelse af støtteansøgninger og de bilag, kontrakter og erklæringer, som retten til støtte forudsætter.

(2) Ifølge artikel 8, stk. 3, i Kommissionens forordning (EU) nr. 65/2011 af 27. januar 2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (4) anvendes artikel 22 og 23 i forordning (EF) nr. 1122/2009 med de fornødne ændringer på betalingsanmodninger efter afsnit I i del II i forordning (EU) nr. 65/2011.

(3) Østrig har gennemført en ordning med enkeltstøtteansøgninger, der i henhold til artikel 19, stk. 3, i forordning (EF) nr. 73/2009 omfatter flere ansøgninger om direkte betalinger og visse ansøgninger om støtte, der ydes efter forordning (EF) nr. 1698/2005.

(4) I henhold til artikel 11, stk. 2, i forordning (EF) nr. 1122/2009 og artikel 8, stk. 1, i forordning (EU) nr. 65/2011 har Østrig fastsat den 15. maj 2013 i ansøgningsåret som sidste frist for indgivelse af enkeltansøgninger for 2013.

(5) Ifølge artikel 6, stk. 1, tredje afsnit, i forordning (EF) nr. 1122/2009 skal medlemsstaterne sørge for, at landbrugsparceller identificeres pålideligt, og kræve, at enkeltansøgningen vedlægges dokumenter, der identificerer parcellerne, så kontrolsystemet kan gennemføres.

(6) Med henblik på at afhjælpe de mangler vedrørende bestemmelsen af det støtteberettigede areal for landbrugsparceller, der er konstateret tidligere, har Østrig påbegyndt en ajourføring af landbrugsparcelidentifikationssystemet (LPIS) for bjerggræsgange som fastlagt af Østrig for de bjergområder, der er udpeget i henhold til artikel 50 i forordning (EF) nr. 1698/2005.

(7) Ekstraordinære omstændigheder i forbindelse med vejret i løbet af vintersæsonen 2012/13 har dog gjort sig gældende for Østrig og forhindret myndighederne i at afslutte ajourføringen af LPIS for bjerggræsgange i disse bjergområder, inden igangsættelsen af enkeltansøgningsproceduren. De nødvendige hurtige markbesøg til de parceller, der ligger højt oppe, er blevet forsinket af kraftige snefald sidst på sæsonen. Som følge heraf vil landbrugere, som agter at indgive en enkeltansøgning vedrørende landbrugsparceller på bjerggræsgange, modtage ajourførte oplysninger om disse parceller senere end planlagt.

(8) Denne situation har påvirket ansøgernes muligheder for at indgive enkeltstøtteansøgninger og betalingsanmodninger vedrørende landbrugsparceller på bjerggræsgange i Østrig inden for de frister, der er fastsat i artikel 11, stk. 2, i forordning (EF) nr. 1122/2009 og artikel 8, stk. 1, i forordning (EF) nr. 65/2011.

(9) Grundet disse vanskeligheder forventes det, at ansøgningsproceduren for 2013 først iværksættes efter den dato, den blev iværksat tidligere år, for så vidt angår landbrugere med landbrugsparceller på bjerggræsgange. Ifølge de oplysninger, som de østrigske myndigheder har forelagt Kommissionen vedrørende deres muligheder for at afslutte ajourføringen af LPIS for disse områder, er det nødvendigt med en dispensation frem til den 28. juni 2013 for at give alle landbrugere og berørte støttemodtagere mulighed for at indgive deres enkeltansøgninger.

(10) Uanset artikel 23, stk. 1, i forordning (EF) nr. 1122/2009 bør der derfor ikke anvendes nedsættelser på grund af forsinket indgivelse af enkeltansøgninger, der vedrører mindst én landbrugsparcel på bjerggræsgange som fastlagt af Østrig for de bjergområder, der er udpeget i henhold til artikel 50 i forordning (EF) nr. 1698/2005, for de landbrugere, der har indgivet deres enkeltansøgninger senest den 28. juni 2013.

(11) Uanset artikel 8, stk. 3, i forordning (EU) nr. 65/2011 bør der, for så vidt angår betalingsanmodninger efter afsnit I i del II i forordning (EU) nr. 65/2011, der vedrører mindst én landbrugsparcel på bjerggræsgange som fastlagt af Østrig for de bjergområder, der er udpeget i henhold til artikel 50 i forordning (EF) nr. 1698/2005, tilsvarende heller ikke anvendes nedsættelser på grund af forsinket indgivelse af betalingsanmodninger, der er indgivet senest den 28. juni 2013.

(12) Da fravigelserne omfatter enkeltansøgninger og betalingsanmodninger for støtteåret 2013, bør forordningen anvendes med tilbagevirkende kraft.

(13) Foranstaltningerne i denne forordning er i overensstemmelse med udtalelse fra Komitéen for Udvikling af Landdistrikterne og Forvaltningskomitéen for Direkte Betalinger —

VEDTAGET FØLGENDE FORORDNING:

Artikel 1

Uanset artikel 23, stk. 1, i forordning (EF) nr. 1122/2009 anvendes der for ansøgningsåret 2013 ikke nedsættelser på grund af forsinket indgivelse af enkeltansøgninger for de landbrugere, der har indgivet en enkeltansøgning, der vedrører mindst én landbrugsparcel på bjerggræsgange som fastlagt af Østrig for de bjergområder, der er udpeget i henhold til artikel 50 i forordning (EF) nr. 1698/2005, senest den 28. juni 2013. Enkeltansøgninger, der indgives efter den 28. juni 2013, afvises.

Artikel 2

Uanset artikel 8, stk. 3, i forordning (EU) nr. 65/2011 anvendes der for ansøgningsåret 2013 ikke nedsættelser i henhold til artikel 23, stk. 1, i forordning (EF) nr. 1122/2009 for så vidt angår betalingsanmodninger efter afsnit I i del II i forordning (EU) nr. 65/2011, der vedrører mindst én landbrugsparcel på bjerggræsgange som fastlagt af Østrig for de bjergområder, der er udpeget i henhold til artikel 50 i forordning (EF) nr. 1698/2005, på grund af forsinket indgivelse af betalingsanmodninger, der er indgivet senest den 28. juni 2013. Betalingsanmodninger, der indgives efter den 28. juni 2013, afvises.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2013.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 8. juli 2013. På Kommissionens vegne José Manuel BARROSO Formand

(1) EUT L 277 af 21.10.2005, s. 1.

(2) EUT L 30 af 31.1.2009, s. 16.

(3) EUT L 316 af 2.12.2009, s. 65.

(4) EUT L 25 af 28.1.2011, s. 8.